EESTI ADVOKATUURI JUHATUS

ISTUNGI PROTOKOLL

8. jaanuar 2019. a nr 1

Tallinn

AdvS § 35 lg 11 tõlgendamisest

Vandeadvokaadi abi A liikmesus oli peatatud perioodil 25.01.2017 kuni 25.01.2018 ja seda pikendati kuni 25.01.2019 seoses ülikooli õigusteaduse õppekava täitmist nõudval ametikohal töötamisega. Mõlemal korral esitas A ise avalduse liikmesuse peatamiseks just selliseks perioodiks. A soovib peatada oma liikmesuse ka perioodil 26.01.2019 kuni 25.01.2020.

AdvS § 35 lg 11 kohaselt otsustab advokatuuri liikmesuse peatamise tähtaja juhatus arvestades avaldaja taotlust. Liikmesust ei saa korraga peatada kauemaks kui viieks aastaks ega ka pikemaks ajaks, kui avaldaja ise on soovinud. Liikmesuse peatamist võib pikendada samal alusel ühe korra, kuid mitte pikemaks perioodiks kui täiendavaks viieks aastaks. A liikmesuse peatamine on samal alusel juba üks kord pikendatud, mistõttu ei ole veelkordne pikendamine AdvS-ga kooskõlas.

Juhatus osundab, et advokatuuriseaduse § 36 lg 1 p 41 sätestab, et juhatus arvab advokaadi juhatuse otsusega advokatuurist välja, kui advokaadi liikmesus advokatuuris on olnud peatatud advokatuuriseaduse § 35 lõike 1 alusel ja advokaat ei ole esitanud avaldust liikmesuse taastamiseks peatatud liikmesuse perioodi lõpuks.

Juhatus

O T S U S T A S:

Mitte pikendada vandeadvokaadi abi A liikmesuse peatamist.